टाटा ने स्पष्ट, राडिया ने दिए गोलमोल जवाब  
रतन टाटा ने सभी सवालों के जवाब खुलकर दिए और स्वीकार किया कि जिन टेपों की बात हो रही है, उनमें आवाज उन्हीं की है।
2जी स्पेक्ट्रम आवंटन में कथित अनियमितता की जांच कर रही संसद की लोक लेखा समिति ने रतन टाटा और नीरा राडिया से पूछताछ की। समिति के अध्यक्ष मुरली मनोहर जोशी ने कहा कि शीर्ष उद्योगपति ने जहां टैप किए गए फोन में अपनी आवाज होने की बात स्वीकार की, वहीं कॉरपोरेट लॉबीस्ट के सवालों को लेकर रुख टालमटोल वाला रहा।  नीरा से करीब दो घंटे और टाटा से तीन घंटे लंबी पूछताछ के बाद जोशी ने बताया कि वैष्णवी कॉरपोरेट कम्युनिकेशंस की अध्यक्ष नीरा अधिकतर सवालों के जवाब देने में हिचक रही थीं, जबकि उद्योग समूह टाटा सन्स के अध्यक्ष रतन टाटा ने सभी सवालों के जवाब खुलकर दिए और स्वीकार किया कि जिन टेपों की बात हो रही है, उनमें आवाज उन्हीं की है।  जोशी ने कहा कि जब नीरा से यह पूछा गया कि क्या टैप किए गए फोन में आवाज उन्हीं की है तो उनके जवाब कुछ इस तरह के थे कि मेरे लिए यह कह पाना मुश्किल है कि बातचीत किस संदर्भ में हुई थी, मैं नहीं जानती और मुझे याद नहीं आता। पीएसी अध्यक्ष ने कहा कि हालांकि, नीरा ने स्वीकार किया कि वह 2जी स्पेक्ट्रम आवंटन घोटाले की सीबीआई जांच के मामले में गवाह हैं और जांच एजेंसी ने उन्हें कुछ टेप भी सुनाए थे।  जोशी ने कहा, हमने नीरा राडिया से उन टेपों की सूची उपलब्ध कराने को कहा है जो उन्हें सीबीआई ने सुनाए थे। इन टेपों के विवरणों पर गौर करने के बाद ही समिति यह फैसला करेगी कि क्या नीरा राडिया को दोबारा बुलाने की जरूरत है।